text: Jan Trøjborg er død
  06 maj 2012 kl. 13.34
  KL-formanden Jan Trøjborg, borgmester i Horsens, er død af et hjertetilfælde. Socialdemokraten blev 56 år.
  Formanden for Kommunernes Landsforening og borgmester i Horsens, socialdemokraten Jan Trøjborg, er pludselig død, 56 år gammel.
  Det oplyser kommunen i en pressemeddelelse.
  - Det er et helt meningsløst og ubærligt tab, at Jan Trøjborg er død, udtaler Peter Sørensen (S), som er 2. viceborgmester i Horsens Kommune.
  - Vi har mistet en fantastisk dygtig og stærk borgmester, som elskede vores kommune, og som arbejdede utrolig hårdt for borgernes bedste, tilføjer han.
  Trøjborg fik et hjertetilfælde under et motionscykelløb, som blev arrangeret i anledning af Giro d'Italia-starten i Horsens, som løber af stablen mandag.
  - Vi har haft et meget stort motionsløb i dag i forbindelse med girostart i morgen, og der cyklede Jan med sammen med borgmesterkolleger, siger kommunikationschef Lars Bjørn Petersen fra Horsens Kommune til Ritzau.
  Cirka midtvejs på cykelruten får Trøjborg et hjertetilfælde, lyder det.
  - Han vælter over i en grøft, og der bliver forsøgt genoplivning med det samme. Der var kompetente folk med. Der kom lægeambulance og helikopter, og han blev bragt til Skejby Sygehus, tilføjer Lars Bjørn Petersen.
  Men borgmesterens liv stod ikke til at redde.
  Lige nu er kommunens folk på vej til krisemøde med Sydøstjyllands Politi og folk fra Giroen.
  